**Eficode Oy** on suomalainen ohjelmistokehityksen tehostamiseen erikoistunut yritys, jonka tuotteet liittyvät automaatioon ja devops-konsultointiin, sekä saavutettavuus- ja käyttäjätutkimuksiin. Se työllistää yhteensä yli 400 ihmistä eri puolilla maailmaa.

Historia
--------

### 2005–2015

Risto Virkkala perusti Eficoden vuonna 2005 ollessaan 30-vuotias.  Työskennellessään ohjelmistokehittäjänä ja teknologiajohtajana hän oli turhautunut epäonnistuneihin projekteihin. Hän huomasi, että ketterien menetelmien hyödyntäminen paransi projektien onnistumismahdollisuuksia. Alkuvuosina yrityksen suurin asiakas oli Nokia, jolle tehty alihankinta toi liikevaihdosta suurimmillaan 70-80 prosenttia. Kun yhtiö havahtui tästä seuraavaan riskiin, asiakaskuntaa alettiin kasvattaa.

Vuonna 2007 yhtiössä oli noin kymmenen työntekijää.

Helmikuussa 2009 Eficode ja Isossa-Britanniassa perustettu Autonomy tekivät kumppanuussopimuksen, jonka myötä Eficode alkoi myydä ja implementoida Autonomyn tiedonhaun automatisointiin keskittyviä tuotteita Suomessa. Kesäkuussa päättyneen tilikauden 3,6 miljoonan euron liikevaihdossa oli 54 prosenttia kasvua edelliseen vuoteen verrattuna. Työntekijöitä oli 55, joista osa työskenteli osa-aikaisesti. Yhtiön asiakkaat olivat pääosin suuria suomalaisia pörssiyrityksiä kuten Fonecta, Vaisala ja Pohjola-Pankki . Niille tarjottiin sekä ohjelmistokehitystä että konsultointia ketterien ohjelmistomenetelmien hyödyntämisessä.

Vuonna 2010 yritys päätti keskittyä devopsiin, jonka se ennakoi muuttavan ohjelmistokehitystä. Menetelmä helpottaa sekä sovelluksien kehittäjien että niiden tuotannosta vastaavien osaajien työtä antamalla kehittäjille mahdollisuuden viedä sovelluksensa itse tuotantoon. Pekingiin avattiin kolme henkilöä työllistänyt toimisto. Helsingin Vallilassa toimineen yrityksen liikevaihto oli viisi miljoonaa euroa.

Kun Nokia siirtyi vuonna 2011 käyttämään Windows-käyttöjärjestelmää, Eficode samoin kuin monet muutkin alihankkijat menettivät aiemmat työnsä ja yhtiön liikevaihto jämähti useaksi vuodeksi paikalleen. Marraskuussa 70 henkilöä työllistänyt Eficode osti enemmistöosuuden tanskalaisesta Videnhuset-yhtiöstä, joka toimi Tanskan lisäksi myös Isossa-Britanniassa. Kaupan myötä Eficodesta tuli suurin Hewlett Packardin Autonomy Corporation -tytäryhtiön ohjelmistotuotteiden jälleenmyyjä Pohjoismaissa. Eficoden asiakkaita olivat esimerkiksi teleoperaattorit, MTV3 ja Suomen Asiakastieto.

Vuonna 2014 Eficode eriytti devops-ohjelmistoihinsa liittyvän liiketoiminnan uuteen Deveo Oy -yritykseen. Sekä Deveo että Eficode kuuluivat Virkkalan omistamaan Tech Consulting Groupiin. Eficode tarjosi Deveon asiakkaille tuki-, käyttöönotto- ja konsultointipalveluita.

Vuonna 2015 devopsin kysyntä alkoi kasvaa.

### 2016–

Vuonna 2016 Tampereelle avattiin toimipiste, johon palkattiin lukuisia aiemmin Nokialla ja Microsoftilla työskennelleitä henkilöitä. Yhtiön liikevaihto kasvoi 25 prosenttia.

Huhtikuussa 2017 Eficode osti helsinkiläisen käyttöliittymäsuunnitteluun erikoistuneen Adagen.  Eficode avasi kaksi toimistoa Ruotsiin, maaliskuussa Tukholmaan ja syyskuussa Göteborgiin. Göteborgissa se aikoi keskittyä suunnittelemaan palveluita autoteollisuudelle toimiston yhteyteen suunnitellun osaamiskeskuksen kautta. Yhtiön koko kaksinkertaistui vuodessa sadasta kahteensataan. Yhtiön liikevaihto kasvoi 40 prosenttia. Syyskuussa Tech Consulting Group myi Deveo Oy:n yhdysvaltalaiselle Perforce Softwarelle, joka oli keskittynyt lähdekoodinhallintaratkaisuihin. Eficode alkoi tehdä yhteistyötä Perforcen kanssa esimerkiksi sen Helix TeamHub-tuotteen myötä. Lokakuussa Eficode alkoi myydä Alibaban tuotteita Euroopassa.

Huhtikuussa 2018 Eficode sai vähemmistöosakkaakseen pääomasijoittaja Bocapin, joka sijoitti yritykseen kuusi miljoonaa euroa. Sijoituksella oli tarkoitus auttaa Eficoden kansainvälistymistä. Eficoden tärkein tuote oli tekoälyä hyödyntävä DevOps Root Platform -ohjelmistotuotantoalusta ja siihen liittyvät palvelut. Yhtiö työllisti 235 henkilöä. Kesäkuussa päättyneen tilikauden liikevaihto kasvoi 54 prosenttia ollen 21 miljoonaa euroa. Summasta lähes kaikki tuli Suomesta. Eficode avasi uudet toimistot Alankomaihin ja Saksaan. Eficode toteutti Alibaballe mobiilimaksamiseen ratkaisun, jossa ePassi yhdistettiin Alipayhin ja joka tarjosi kiinalaisille turisteille turvallisen maksutavan suomalaisissa kaupoissa.

Toukokuussa 2019 Eficode osti tanskalaisen Praqma-yrityksen, joka toimi Tanskan lisäksi myös Ruotsissa ja Norjassa. Elokuussa Ilari Nurmi seurasi Risto Virkkalaa Eficoden toimitusjohtajana. Virkkala jatkoi Eficode hallituksen puheenjohtajana ja Tech Consulting Groupin toimitusjohtaja. Nurmi oli työskennellyt aiemmin Baswarella, Nokialla ja Innofactorilla.

Vuonna 2020 Eficode toimi seitsemässä maassa: Suomen lisäksi sillä oli toimistot Alankomaissa, Norjassa, Puolassa, Ruotsissa, Saksassa ja Tanskassa. Kesäkuussa 2020 päättyneen tilikauden liikevaihto oli 30,5 miljoonaa euroa ja tappio 1,3 miljoonaa euroa. Saksankielisten markkinoiden osuus liiketoiminnasta oli noin viidesosa. Eficoden saavutettavuusosaamiselle syntyi uutta kysyntää EU:n uuden saavutettavuusdirektiivin myötä. Syyskuussa yhtiö aloitti yhteistyön koodiarkistopalvelu GitHubin kanssa. Jälleenmyyjänä se tarjosi sekä GitHubin Enterprise -versiota että siihen liittyvää konsultointia. Enterprise-versio otettiin myös osaksi Eficoden omaa ROOT DevOps Platform -tuotetta.

Tammikuussa 2021 Eficode osti ruotsalaisen Atlassian-työkaluihin keskittyneen Riadan. Toukokuussa Eficode osti Atlassianin devops-työkaluihin keskittyneen Beecom AG:n Sveitsistä. Yhtiöllä oli yli 200 sveitsiläistä asiakasta, jotka työskentelivät muun muassa pankkialalla sekä autoteollisuuden, yrityspalvelujen ja tietoturvallisuuden parissa. Vuodessa Eficoden työntekijämäärä kasvoi sadalla: alkukesästä se työllisti yli neljäsataa työntekijää. Kesäkuussa tehtiin vuoden kolmas yrityskauppa: suomalainen Contribyte, joka oli erikoistunut ketterien menetelmien ja tuotehallinnan kehityspalveluihin.

Organisaatio
------------

Eficode kuuluu Risto Virkkalan perustamaan Tech Consulting Group TCG -konserniin. Siihen kuuluu myös henkilöstöetujen sähköisiin maksupalveluihin erikoistunut ePassi.

Yrityksen pääkonttori on Helsingissä ja sillä on toimipisteet myös Tampereella, Alankomaissa Amsterdamissa, Norjassa Oslossa, Ruotsissa Göteborgissa, Malmössä, Sundsvallissa ja Tukholmassa, Saksassa Berliinissä ja Münchenissä, Sveitsissä Zürichissä ja Tanskassa Kööpenhaminassa ja Aarhusissa. 

Pääkonttorin erikoisuuksiin kuuluu keittiö ja grilli, joilla tehdään yhdessä ruokaa sekä harrastuksia varten tehty elektroniikkalaboratorio, jota esimerkiksi työpaikan robottikerho käyttää.

Tuotteet ja palvelut
--------------------

Eficoden asiakkaat toimivat esimerkiksi teollisuudessa, valtiotasolla, pankki- tai telealalla. Vuonna 2021 yritys kertoi, että sillä oli yli 1000 asiakasta, esimerkiksi McLaren, Deutsche Telekom ja Sandvik. Liikevaihdosta suurin osa tuli Suomen ulkopuolelta.

Eficode tuottaa asiakkaiden bisnestarpeita varten räätälöityjä web- ja mobiiliohjelmistoja, ohjelmistotuotannon tehostamiseen liittyviä Devops-palveluita sekä digitaalisia asiakaskokemuksia palvelumuotoilulla. Yhtiö on alustariippumaton, eli se rakentaa palveluitaan esimerkiksi Amazonin, Atlassianin, Dockerin, Googlen ja Microsoftin teknologioiden päälle. 

Eficoden Devops-palveluiden tavoitteena on automatisoida ohjelmistokehitystä mahdollisimman paljon ja luoda kaikille työntekijöille yhteinen tuotantolinja, jolloin mobiilisovelluksiin voi lisätä uusia ominaisuuksia aiempaa nopeammin. Eficode on yhdistänyt devopsiinsa myös käyttöliittymän suunnittelun ja designin eli design systemsin. Eficoden luomaan tuotantolinjaan voidaan ulkoistaa ohjelmistokehitystä SaaS-mallin mukaisesti, jolloin koodaajien ei tarvitse miettiä omien työkalujensa toimivuutta. Eficode tarjoaa myös devops-koulutusta. Vuonna 2018 se sai asiakkaakseen Volvo Groupin, joka oli aiemmin ulkoistanut it-palvelunsa. Kun sen liiketoiminta kasvoi muun muassa itseohjautuvilla ajoneuvoilla ja sähköisillä kaupallisilla kuljetuspalveluilla, tarvittiin oma it-kehitysosasto, jota Eficode alkoi kouluttaa. Myös johtoa valmennettiin uuden liiketoiminnan johtamisessa.

Eficode on ollut osaltaan kehittämässä Robot Frameworkiä, joka on testiautomaatioprojekteihin soveltuva työkalu

Yhteiskuntavastuu
-----------------

Vuonna 2018 Eficode osallistui Ylen Nettiä ikä kaikki-kampanjaan saavutettavuusoppaalla, jolla se haastoi suomalaisia yrityksiä miettimään palveluidensa saavutettavuutta.

Tunnustuksia
------------

* Vuonna 2009 Eficode oli Suomen parhaat työpaikat -kilpailussa sarjansa 11.
* Eficode valittiin vuoden Tivi-yritykseksi vuonna 2019
* Australialainen Atlassian on valinnut Eficoden kahtena peräkkäisenä vuotena vuoden globaaliksi partneriksi

Lähteet
-------

1. 1 2 3 4  Eficode saa uuden toimitusjohtajan *Tivi*.  01.08.2019. Viitattu 13.09.2021.
2. 1 2 3 4  Jori Virtanen: Eficode tuplasi liikevaihtonsa *Tivi*. Viitattu 13.9.2021.
3. 1 2 3 4 5  Lauri Palokangas: Eficode kasvoi viimeisimmän toimintakautensa aikana orgaanisesti ja yritysostojen kautta yli 170 % *Tivi*. Viitattu 6.9.2023.
4. 1 2  Talouselämä: Ohjelmistotalo hankki osaamista yrityskaupalla *Talouselämä*. Viitattu 13.9.2021.
5. 1 2 3 4  Laitila, Timo: Suomalainen it-firma perusti jo toisen konttorin Ruotsiin – palkkaa 30 henkeä Göteborgiin *Tivi*.  28.9.2017. Viitattu 13.9.2021.
6. 1 2 3 4 5 6 7 8 9 10  Aleksi Kolehmainen: Devops avasi hanat – vuoden Tivi-yritys on Eficode *Tivi*. Viitattu 13.9.2021.
7. 1 2  Töitä olisi heti 9000 osaavalle koodarille, mutta tekijöitä ei löydy – "Vaikka maksaisit mitä, se ei muuttaisi tilannetta", sanoo ohjelmistoyrityksen teknologiajohtaja *Helsingin Sanomat*.  17.5.2017. Viitattu 13.9.2021.
8. 1 2  EfiCode Autonomyn hakutekniikkapartneriksi Suomessa *Ilta-Sanomat*.  24.2.2009. Viitattu 14.9.2021.
9. 1 2  Tiina Siltala: Tyrkyllä suurimpien joukkoon *Tivi*. Viitattu 13.9.2021.
10. 1 2  Tiina Torppa: It-pomo tähyää itään *Talouselämä*. Viitattu 13.9.2021.
11. ↑  Antti Mikkonen: Risto Virkkalan perheyhtiö rekrytoi kiivaasti *Talouselämä*. Viitattu 13.9.2021.
12. 1 2  Eficoden sisaryhtiö myytiin amerikkalaisille *Tivi*.  14.9.2017. Viitattu 13.9.2021.
13. 1 2 3 4 5 6  Tervola, Marjut: Teknologiayhtiö Eficode sai kuusi miljoonaa euroa kansainvälistymiseen ja suunnittelee yritysostoja Euroopasta – "Supergaselliyhtiö", kehuu pääomasijoittaja *Talouselämä*.  11.4.2018. Viitattu 28.6.2018.
14. ↑  Hannamiina Tanninen: Alibaba haluaa tehdä tuotekehitystä Suomessa: "Suomessa on paljon mahdollisuuksia, joita emme ole vielä hyödyntäneet" *Kauppalehti*. Viitattu 14.9.2021.
15. 1 2  Ari Karkimo: "Markkinajohtaja" – Eficode osti softafirman Sveitsistä, toiminnan painopiste muuttunut rajusti *Tivi*. Viitattu 13.9.2021.
16. 1 2  Jori Virtanen: Devopsin pioneeri Eficode suuntaa uusille urille – "Suomella on Euroopassa hyvä maine" *Tivi*. Viitattu 13.9.2021.
17. 1 2  Aleksi Ylä-Anttila: Eficoden tähtäimessä Euroopan valloitus – "olemme oikealla tiellä" *Tivi*. Viitattu 13.9.2021.
18. ↑  taloussanomat - Eficode Oy *is.fi*.
19. ↑  Tivin toimitus: Eficodesta tuli GitHub-myyjä *Tivi*. Viitattu 13.9.2021.
20. ↑  Suvi Korhonen: Eficode ostaa ruotsalaisen it-talon *Tivi*. Viitattu 13.9.2021.
21. ↑  Ari Karkimo: Ei kahta ilman kolmatta: Eficode osti taas yrityksen – nyt hankittiin suomalaisfirma *Tivi*. Viitattu 13.9.2021.
22. ↑  TCG *tcg.fi*.
23. ↑  Eficode: Eficoden yhteystiedot *Eficode.com*. Viitattu 14.9.2021.
24. ↑  Helsingin hauskimmissa toimistoissa pelataan minigolfia, saunotaan ja kokataan yhdessä aamiaista – HS esittelee lukijoiden suosikkityöpaikat *Helsingin Sanomat*.  2.5.2017. Viitattu 13.9.2021.
25. ↑  Jori Virtanen: Suomalainen it-yhtiö laajentaa vahvasti - liki 100 uutta työntekijää, toimistot Ruotsiin ja Tanskaan *Tivi*. Viitattu 13.9.2021.
26. ↑  Teemu Laitila: Koodin kontitus kannattaa – "Ei liikutella binääreitä vaan kokonaisuuksia" *Tivi*. Viitattu 13.9.2021.
27. ↑  Teksti ja kuva: Jonna Vuokola: Eficode vaihtoi OpenERPiin - säästää 15 000 euroa vuodessa *Tivi*. Viitattu 13.9.2021.
28. ↑  Saikkonen, Pasi: *JavaFXLibrary, Robot Framework -kirjasto JavaFX-sovelluksille*, s. 7. Opinnäytetyö. Tampere: Tampereen ammattikorkeakoulu, Tietojenkäsittely, Ohjelmistotuotanto, 2018. Teoksen verkkoversio (viitattu 4.6.2018).
29. ↑  Nettiä ikä kaikki -kampanja innosti yritykset auttamaan – tuloksena nettiopas senioreille, neuvontaa kasvokkain ja saavutettavuustalkoot *yle.fi*. Viitattu 13.9.2021.

Aiheesta muualla
----------------

* Eficoden verkkosivut
* Risto Virkkala kertoi Eficodesta Talouselämän Kaupantekijät-podcastissa kesäkuussa 2020